Ալ-Քարաքի ամրոցը տարածաշրջանի ամենամեծ ամրոցներից մեկն է
**Քարաքի մարզ** (արաբ․՝ محافظة الكرك‎‎)՝ մուհաֆազա Հորդանանի հարավում։ Գտնվում է երկրի մայրաքաղաք Ամմանից հարավ-արևմուտք։ Հյուսիսից սահմանակցում է Մադաբայի և Ամմանի մարզերին, արևելքից՝ Մաանի մարզին, հարավից՝ Ալ-Տաֆիլայի մարզին, իսկ արևմուտքից՝ Մեռյալ ծովին։ Վարչական կենտրոնը և խոշորագույն քաղաքը Ալ-Քարաքն է։ Տարածքը կազմում է 3217 կմ²։

Պատմություն
-----------

Քարաքի մարզի տարածքը մ.թ.ա. 1-ին հազարամյակում եղել է Մոաբի թագավորության կենտրոնը։ Թագավորության մայրաքաղաքը հավանաբար գտնվել է ներկայիս Ալ-Քարաք քաղաքի մոտակայքում։

Հետագա դարերում Քարաքի մարզի տարածքն անցել է պարսիկների, նաբաթեացիների, հռոմեացիների տիրապետության տակ։ Քարաքի տարածքում՝ Բեթթորուս քաղաքում է գտնվել հռոմեական 4-րդ լեգեոնի կենտրոնակայանը։ 6-րդ դարում Քարաքի տարածքն անցել է Բյուզանդական կայսրության վասսալ Ղասանյաններին։ 629 թ. Մութայի ճակատամարտը, որում բյուզանդացիները պարտություն են կրել արաբների կողմից նույնպես տեղի է ունեցել մարզի տարածքում՝ Մութա քաղաքի մոտակայքում։

Խաչակրաց արշավանքների ժամանակ Քարաքի մարզի տարածքում ստեղծվել է Քարաքի իշխանությունը, որը հետագայում գրավվել է Սալահ ադ-Դինի կողմից։

16-րդ դարից մինչև 1917 թվականը Քարաքը եղել է Օսմանյան կայսրության կազմում։ Առաջին համաշխարհային պատերազմից հետո տարածքը տրվել է Անդրհորդանանի էմիրությանը։ Հետագայում անկախ Հորդանանի իշպանությունների կողմից 1966 թվականի հունիսի 16-ին ստեղծվել է Քաարաքի մարզը՝ որպես առանձին վարչական միավոր։ Վահիբ ալ-Բիթարը դարձել է Քարաքի առաջին նահանգապետ։

Աշխարհագրություն
----------------

Վադի Մուջիբ
Վադի Մուջիբ
Քարաքի մարզը գտնվում է Մեռյալ ծովի հարավ-արևելյան ափի և Մոաբի լեռնաշղթայի միջև։ Մարզի հիմնական գետը Վադի Մուջիբն է կամ աստվածաշնչյան *Արնոն գետը*, որը հոսում է լեռներից և թափվում Մեռյալ ծով։ Քարաքի մարզում բավականին մեծ է բարձրությունների տատանումը՝ 1000 և ավելի մետր ծովի մակևերույթից բարձր լեռնային շրջաններում և մինչև 330 մետր ծովի մակերևույթից ցածր Մեռյալ ծովի շրջանում։

Բնակչություն
------------

2004 թ. մարդահամարի համաձայն՝ Քարաքի մարզի բնակչությունը կազմել է 204185 մարդ, որոնց 95.42%-ը եղել են Հորդանանի քաղաքացիներ։ 2010 թվականին բնակչության մոտավոր թիվը եղել է 239000 մարդ։ 2015 թվականի մարդահամրի համաձայն՝ բնակչության թիվը կազմել է 316629 մարդ։ Բնակչության 70%-ը դավանում է իսլամ, 30%-ը՝ քրիստոնեություն։ Քարաքի մարզը համարվում է մուսուլմանների և քրիստոնյաների խաղաղ համակեցության օրինակներից մեկը Հորդանանում։

Վարչական բաժանում
-----------------

Քարաքի մարզը բաժանվում է 10 շրջանների՝

* Աիի շրջան (արաբ․՝ لواء عي‎‎)
* Ալ-Կասրի շրջան (արաբ․՝ لواء القصر‎‎)
* Ալ-Կատրանեի շրջան (արաբ․՝ لواء القطرانة‎‎)
* Կենտրոնական շրջան (արաբ․՝ لواء قصبة الكرك‎‎)
* Հարավային Մազարի շրջան (արաբ․՝ لواء المزار الجنوبي‎‎)
* Հարավային Աղվարի շրջան (արաբ․՝ لواء الاغوار الجنوبية‎‎)
* Ղոր ալ-Մազրաայի շրջան (արաբ․՝ قضاء غور المزرعة‎‎)
* Մոաբի շրջան (արաբ․՝ قضاء مؤاب‎‎)
* Մուջիբի շրջան (արաբ․՝ قضاء الموجب‎‎)
* Ֆակուի շրջան (արաբ․՝ لواء فقوع‎‎)

Տես նաև
-------

* Հորդանանի վարչական բաժանում
* Ալ-Քարաք

Ծանոթագրություններ
------------------

1. ↑   Արխիվացված 2011-07-27 Wayback Machine Al-Karak
2. ↑  «DoS Jordan». Արխիվացված է օրիգինալից 2017 թ․ հոկտեմբերի 12-ին. Վերցված է 2022 թ․ ապրիլի 11-ին.
3. ↑  «Արխիվացված պատճենը» (PDF). Արխիվացված է օրիգինալից (PDF) 2016 թ․ մարտի 28-ին. Վերցված է 2022 թ․ ապրիլի 11-ին.